Folketing
2013-05-23

Og så sikrer grundlovens § 19 jo også, som ministeren sagde, at regeringen varetager Danmarks mellemfolkelige interesser, og at når det kommer til forhandlinger med andre lande, er det i Danmarks interesse, at de ikke forberedes her i Folketingssalen, men at ministeren sikrer Danmark et så godt resultat som muligt, og at vi efterfølgende tager stilling til det her i Folketinget. Det har vi gjort med hensyn til dobbeltbeskatningsoverenskomster i mere end 20 år, og det synes jeg også er den rigtige proces den her gang. Men som sagt skal ingen være i tvivl om, at Socialdemokraterne ser med alvor på de ting, der er kommet frem om luftfartsselskabernes gøren og laden. Og jeg vil også sige, at jeg ikke kun er opmærksom på det i forslaget nævnte selskab. Jeg synes også, der er tendenser i andre selskaber, som vi absolut skal være opmærksomme på, og jeg synes også, at vi skal være opmærksomme på, om der er andre selskaber, der på en eller anden måde kan komme med ind under den irske aftale.